Rasmus Haagensen får to spilledages karantæne

AaB Håndbold må undvære Rasmus Haagensen i de næste to ligakampe mod Kolding og Skjern. Den 32-årige bagspiller så rødt i den seneste kamp mod Mors Thy, og det har Dansk Håndbold Forbunds disciplinærudvalg nu takseret til to spilledages karantæne. Det fortæller P4 Nordjylland. Til gengæld er der stor chance for, at AaB atter kan gøre brug af landsholdsspiller Joachim Boldsen efter en skadespause.